OBRAZLOŽENJE

U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.

Dopisom koji je Komisija zaprimila 8. travnja 2022. Rumunjska je zatražila odobrenje za nastavak primjene mjere odstupanja od članka 193. Direktive o PDV-u, kojim se određuje osoba odgovorna za plaćanje PDV-a. Dopisom evidentiranim 28. lipnja 2022. Komisija je od Rumunjske zatražila dodatne informacije o njezinu zahtjevu, koje je Rumunjska zatim dostavila u dopisu evidentiranim 22. kolovoza 2022.

U skladu s člankom 395. stavkom 2. Direktive o PDV-u Komisija je o zahtjevu Rumunjske 1. rujna 2022. obavijestila sve države članice osim Španjolske, a 2. rujna 2022. Španjolsku. Dopisom od 5. rujna 2022. Komisija je obavijestila Rumunjsku da ima sve informacije potrebne za razmatranje zahtjeva.

1.KONTEKST PRIJEDLOGA

•Razlozi i ciljevi prijedloga

Člankom 193. Direktive o PDV-u propisuje se opće pravilo da je porezni obveznik koji isporučuje robu ili usluge obično odgovoran za plaćanje PDV-a.

U skladu s člankom 395. Direktive o PDV-u države članice mogu primjenjivati mjere odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza ako im je Vijeće to odobrilo.

Rumunjska je 2009. zatražila odstupanje kako bi joj se odobrila primjena mehanizma prijenosa porezne obveze na, među ostalim, isporuke proizvoda od drva. U skladu s tim postupkom porezni obveznik kojem se roba isporučuje postaje odgovoran za plaćanje PDV-a. Konkretnije, ti proizvodi od drva uključuju neposječeno drvo, okruglo ili rascijepljeno radno drvo, drvo za ogrjev, proizvode od drva te drvo s četvrtastim rubovima ili glodano drvo i neobrađeno drvo, obrađeno ili poluprerađeno drvo.

Mjera odstupanja Rumunjskoj je prvotno odobrena Provedbenom odlukom Vijeća 2010/583/EU do 31. prosinca 2013., a u pogledu proizvoda od drva naknadno je produljena Provedbenom odlukom Vijeća 2013/676/EU do 31. prosinca 2016., Provedbenom odlukom Vijeća (EU) 2016/1206 do 31. prosinca 2019. i Provedbenom odlukom Vijeća (EU) 2019/1593 do 31. prosinca 2022.

Rumunjska je sada ponovno zatražila produljenje odstupanja u pogledu primjene mehanizma prijenosa porezne obveze na isporuke tih proizvoda od drva.

Prema izvješću Rumunjske, koje je podneseno zajedno sa zahtjevom za produljenje mjere, određenje primatelja kao osobe koja je odgovorna za plaćanje PDV-a na isporuke prethodno navedenih proizvoda od drva sprečavalo je utaju i izbjegavanje poreza u tom sektoru, za koji je karakterističan velik broj malih preprodavača i posrednika koji je teško nadzirati.

Odstupanja se obično odobravaju na ograničeno razdoblje kako bi se moglo procijeniti je li posebna mjera primjerena i djelotvorna te kako bi se državama članicama dalo vremena da do isteka mjere odstupanja uvedu druge uobičajene mjere za sprečavanje dotičnog problema. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevarama i kao krajnja mjera.

Rumunjska je objasnila da je u tu svrhu poduzela korake kako bi u nacionalno zakonodavstvo uvela uobičajene mjere za sprečavanje prijevara povezanih s PDV-om i širenja takvih prijevara u sektoru drvne sirovine i drva, npr. projekte digitalizacije (RO e-Factura), međupovezanost fiskalnih blagajni, standardnu dokumentaciju o reviziji (SAF-T), praćenje kupovine i isporuka te sustav RO e-Transport (praćenje transporta na državnom području).

Međutim, s obzirom na to da je provedba tih mjera još u početnoj fazi, Rumunjska smatra da bi trebala nastaviti primjenjivati mehanizam prijenosa porezne obveze nakon 1. siječnja 2023. kako bi se nastavio trend smanjenja broja poreznih prijevara u sektoru drvne sirovine i drva.

Stoga se čini opravdanim produljiti mjeru na još jedno ograničeno razdoblje jer se ne čini da je mjera imala negativan učinak na prijevare na razini maloprodaje, u drugim sektorima ili u drugim državama članicama. S obzirom na nepromijenjeno pravno i činjenično stanje predlaže se da se mjera odstupanja produlji i da se Rumunjskoj omogući nastavak primjene te mjere odstupanja do 31. prosinca 2025.

Rumunjska bi stoga do isteka tog odstupanja trebala uvesti prethodno navedene uobičajene mjere za suzbijanje i sprečavanje širenja prijevara u vezi s PDV-om u sektoru drvne sirovine i drva. Stoga novo odstupanje od članka 193. Direktive 2006/112/EZ u odnosu na te isporuke više ne bi trebalo biti potrebno.

•Dosljednost s postojećim odredbama politike u tom području

Slična odstupanja u odnosu na članak 193. Direktive o PDV-u odobrena su drugim državama članicama: Portugalu, Litvi i Latviji.